《春日起晚》
宋代·苏泂

春风散百物，和暖气难清。
晨衾四肢倦，欲起还不能。
展转卧成晏，起听百鸟鸣。
幸然无公事，且复寡经营。
妻儿悄不喧，日午闭柴荆。
羹鱼就鲜买，软饭熟香粳。
虽然愧慈食，赖尔王化成。
出门步原田，最爱莓苔青。
半生果何为，悔不学躬耕。
把锄如把笔，冀获尚何曾。
还复茅檐下，所思良友朋。
青云固云乐，倚伏谅难明。
那无托衰懒，缅想川上情。
物我均所役，聊复安其生。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。